กรมควบคุมโรค ชวนคนไทยหลีกเลี่ยงอาหารรสจัด ลดหวาน ลดมัน ลดเค็ม ในช่วงเทศกาลถือศีล กินเจ
นายแพทย์โอภาส การย์กวินพงศ์ อธิบดีกรมควบคุมโรค กล่าวว่า เทศกาลถือศีลกินเจ ปีนี้ ตรงกับวันที่ 25 กันยายน - 4 ตุลาคม 2565 เป็นเทศกาลที่นิยมของชาวไทย ไม่บริโภคเนื้อสัตว์ ช่วยเสริมสร้างร่างกายให้แข็งแรงและทำงานอย่างมีประสิทธิภาพมากขึ้น ซึ่งการรับประทานอาหารเจ ควรทานให้ครบ 5 หมู่ เน้นอาหารที่มีโปรตีนเป็นส่วนประกอบ หลีกเลี่ยงอาหารรสจัด ลดหวาน ลดมัน ลดเค็ม หรืออาหารที่มีปริมาณโซเดียมสูง ที่เสี่ยงต่อการเกิดโรคไม่ติดต่อเรื้อรัง ทุกมื้อควรเพิ่มผักหรือผลไม้สด หากปรุงอาหารหรือรับประทานผักและผลไม้สด ต้องแช่และล้างด้วยน้ำสะอาดหลายครั้ง เพื่อชะล้างสารเคมีที่มักปนเปื้อนมากับผักและผลไม้สด รวมทั้งขอให้ยึดหลัก “สุก ร้อน สะอาด”  รับประทานอาหารที่ปรุงสุกใหม่ หรืออุ่นให้ความร้อนทั่วถึง สำหรับผู้ที่มีโรคประจำตัว เช่น โรคเบาหวาน โรคความดันโลหิตสูง โรคหัวใจ หรือโรคอ้วน แนะควบคุมการรับประทานอาหารเจเป็นพิเศษ อาหารเจหลายเมนูมีวัตถุดิบที่ทำจากแป้ง มักใช้วิธีการทอด ทำให้มีไขมันสูง อาจส่งผลต่อการควบคุมระดับน้ำตาล หรือคอเลสเตอรอลในเลือด และระดับความดันโลหิตได้ ส่วนผลไม้ ควรเลือกกินในปริมาณที่เหมาะสม มีรสชาติไม่หวานจัด และควรออกกำลังกาย เพื่อช่วยการเผาผลาญแป้งและน้ำตาลที่รับประทานมากขึ้นในช่วงเทศกาลกินเจทั้งนี้ ทุกคนที่จะไปร่วมงานเทศกาลถือศีลกินแจ ขอให้รักษาระยะห่าง สวมหน้ากากอนามัยตลอดเวลา หมั่นล้างมือ หรือถูมือด้วยเจลแอลกอฮอล์